Bodil Kornbek (KRF), 2002-05-17:
I Kristeligt Folkeparti har vi et ønske om, at alle børn får det maksimale faglige og sociale udbytte af undervisningen i folkeskolen.
Jeg tror også, at andre partier har det præcise ønske, men det er klart, at når det gælder vejen at nå dertil, er vi uenige. Vi havde gerne set i Kristeligt Folkeparti, at der ikke på dette område var blevet et brud i forligskredsen.
Vi havde virkelig et ønske om at finde nogle muligheder for at gå ind og se på modersmålsundervisningen, for der er jo ingen tvivl om, at modersmålsundervisningen også skal opfylde nogle kvalitative krav.
Hvordan skal den tilrettelægges?
Lige så vel som når man tilrettelægger en hvilken som helst anden undervisning.
Nu er det jo sådan, når man skal forhandle, at hvis det kun er den ene part, der har en masse ønsker og ideer til, hvordan det skal gøres, og den anden part ikke vil noget, kan det blive lidt besværligt, hvilket jo også viste sig.
Det er sådan i den danske folkeskole, at man tager udgangspunkt i den enkelte elev, for børn er jo forskellige.
Det er det, vi kalder en differentieret undervisning.
Der er altså her en gruppe børn, som er tosprogede, og dermed er udgangspunktet også et andet forløb, det kræver en anden tilrettelæggelse af undervisningen, og en anden indgangsvinkel til det at lære skal understøttes.
Nu er der jo altså rapporter, der er forskningsresultater, og der er nogle eksperter, der har udtalt sig, og dem vil vi i Kristeligt Folkeparti gerne forholde os til.
De har dykket ned i et område omkring modersmålsundervisning, og det viser sig altså, at børn, der får modersmålsundervisning, også har lettere ved at tilegne sig et andet sprog, og her er der altså tale om dansk.
Der er ingen tvivl om, at vi gerne ser, at børn og elever i den danske folkeskole bliver rigtig gode til dansk, for det er også en del af integrationen, og dermed vil det også være til gavn for samfundet siden hen i forhold til den uddannelse, som vi gerne ser hver eneste elev tage i det videre forløb.
Modersmålsundervisning er en del af helheden, det er en del af det at tilrettelægge et forløb for hvert enkelt barn, så det får det optimale udbytte af undervisningen.
Derfor beklager vi meget i Kristeligt Folkeparti, at der ikke længere er en pligt til at tilbyde modersmålsundervisning til de børn, der vil have gavn af det.
Det er nu blevet frivilligt for kommunerne - det er så moderne at strø om sig med frivillighed og frit valg på alle hylder, og hvad ved jeg - men det er jo en kendsgerning, at kommunerne er meget hårdt pressede, og at der ikke er midler til at give ud til højre og venstre, og dermed vil dette område blive nedprioriteret, lige så vel som der også er andre områder inden for folkeskolen, som ikke ligefrem er optimale dags dato.
Det vil altså sige, at man vælger at forringe børns muligheder for den læringsproces, der foregår i folkeskolen, ved ikke længere at give dem mulighed for at få modersmålsundervisning, på trods af de udsagn og rapporter, der ligger på dette område, om vigtigheden af netop dette.
Vi vil stadig væk i Kristeligt Folkeparti og på trods af dette lovforslag arbejde for at give børn de mest optimale betingelser, om end det i øjeblikket kan se ud til at blive en lidt håbløs kamp, det indrømmer jeg blankt.
Vi har et ansvar, og det tager vi gerne på os, om end der er nogle, der gerne giver slip på det.
Derfor beklager vi meget, at det nu er kommet hertil.